钦定古今图书集成/明伦汇编/闺媛典/第282卷 > 皇清十五 > 李楷妻黄氏
## 钦定古今图书集成/明伦汇编/闺媛典/第282卷 > 皇清十五 > 李楷妻黄氏

按《嘉定县志》：“黄氏，邑人李楷妻，明进士黄淳耀从孙女，耆民黄陛飏女也。九岁丧母，事后母以孝闻。年十八归楷。二十三，楷亡，无子，氏哀毁不食，欲自杀以殉。翁命小姑密防之，不得间。久之，翁怜氏年少，与陛飏议夺其志。氏闻泣曰：‘吾夫生既无子，死又忍令无妇乎’？乘间以布约身自投于河。适邻妇汲水，见而呼救” ，得不死。翁与父知氏志坚，乃听。守节既三载，叔始举子立为嗣，复抚宗女之无母者，长遣嫁之，前后凡五人。年六十八卒。学使张廷枢旌其门曰《贞节》。